ORDE do 13 de abril de 2007 pola que se modifica a do 7 de marzo, pola que se establecen as bases reguladoras dos programas de fomento do emprego en empresas de economía social e de promoción do cooperativismo e se convocan para o ano 2007.
CONSELLERÍA DE TRABALLO — III. OUTRAS DISPOSICIÓNS — 23/04/2007

O 19 de marzo de 2007 (DOG nº 55) publicouse a orde da Consellería de Traballo pola que se establecen as bases reguladoras dos programas de fomento do emprego en empresas de economía social e de promoción do cooperativismo e se convocan para o ano 2007, sometidas ao réxime de axudas da normativa de minimis.
A Comisión das Comunidades Europeas modificou a regulación da normativa de minimis por medio do Regulamento (CE) nº 1998/2006, do 15 de decembro de 2006, relativo á aplicación dos artigos 87 e 88 do Tratado ás axudas de minimis (DOUE L 379, do 28 de decembro de 2006).
Á vista da nova regulación aprobada, e ben que esta resulta aplicable desde o momento da súa publicación, considérase conveniente introducir as modificacións precisas na referida orde de convocatoria para xeral e público coñecemento.
En consecuencia, e de conformidade coas atribucións que teño conferidas,
DISPOÑO:
Artigo 1º
Modifícase o número 3º do artigo 2 da Orde do 7 de marzo de 2007, que queda redactado como segue:
«Artigo 2.3º Esta orde non será de aplicación ás solicitudes formuladas polas empresas e para as actividades que se indican a seguir:
a) Empresas que operan nos sectores da pesca e a acuicultura, segundo se recolle no Regulamento (CE) nº 104 do Consello (DO L 17, do 21 de xaneiro de 2000).
b) Empresas que operan na produción primaria dos produtos agrícolas que figuran na lista do anexo I do tratado.
c) Actividades relacionadas coa exportación a países terceiros ou Estados membros, é dicir, a axuda vinculada directamente ás cantidades exportadas, á creación ou funcionamento dunha rede de distribución ou a outros gastos de explotación vinculados á actividade de exportación.
d) Empresas activas no sector do carbón, segundo se define no Regulamento (CE) nº 1407/2002.
e) Adquisición de vehículos de transporte de mercadorías por estrada, por empresas que realicen por conta allea operacións de transporte de mercadorías por estrada.
f) Empresas en crise».
Artigo 2º
Modifícase o artigo 14 da Orde do 7 de marzo de 2007, que queda redactado nos seguintes termos:
«Artigo 14º.-Axudas baixo condicións de minimis.
Os incentivos establecidos nesta orde quedan sometidos ao réxime de axudas de minimis, polo
que non poderán exceder dos límites cuantitativos establecidos no Regulamento (CE) nº 1998/2006, da Comisión, do 15 de decembro de 2006, relativo á aplicación dos artigos 87 e 88 do Tratado CE ás axudas de minimis (DOUE L 379, do 28 de decembro de 2006). Nos termos desta normativa, a axuda total de minimis concedida a unha empresa determinada non será superior a 200.000 euros durante calquera período de tres exercicios fiscais, ou a 100.000 euros cando se trate dunha empresa que opere no sector do transporte por estrada».
Disposición derradeira
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 13 de abril de 2007.
Ricardo Jacinto Varela Sánchez
Conselleiro de Traballo
AXENCIA PARA A CALIDADE DO SISTEMA UNIVERSITARIO
DE GALICIA